Israelul se laudă cu peste 4 milioane de turiști străini anual, însă tour operatorii israelieni recomandă ministerului de resort din această țară să investească mai puțin în atragerea vizitatorilor din țări “sărace”, ca România, Ungaria, sau India, și să se concentreze pe turiștii care cheltuiesc mai mult și contribuie la dezvoltarea economiei.

Numărul turiștilor străini în Israel a crescut anul trecut cu 14% față de 2017 și cu 46% față de anul anterior, până la 4,12 milioane de persoane. Tendința de creștere s-a menținut și în acest an, numărul de turiști străini fiind estimat să atingă 4,5 milioane de persoane până la finele lunii decembrie, dintre care aproximativ 130.000 de turiști români.

România se află pe locul 6 în topul țărilor ca pondere a numărului de turiști străini care vin în Israel.

La creșterea numărului de vizitatori au contribuit semnificativ subvențiile acordate de minister companiilor aeriene sub formă de granturi de marketing, pentru lansarea de noi rute către aeroporturile israeliene și promovarea Israelului ca destinație turistică, scrie Haaretz.com.

Cifrele privind turiștii străini sunt contestate însă de reprezentanții jucătorilor din industrie, care susțin că numărul de “turiști reali” este mult mai mic, iar aportul acestora la economia locală variază semnificativ în funcție de țara de origine.

“Ministerul Turismului numără intrările prin controlul pașapoartelor, dar în numărul total sunt incluși turiștii subvenționați de minister, care aterizează pe Aeroportul Ramon și care se îndreaptă direct spre Taba sau Aqaba (în Egipt și, respectiv, Iordania – n.r.), precum și cei care aterizează pe Aeroportul Internațional Ben-Gurion și trec apoi direct granița. De asemenea, sunt turiști care vin să își viziteze familiile și alții care sosesc și își petrec întreaga călătorie în Betleem. Nu este ca și cum Israelul a avut 4 milioane de turiști adevărați”, spune Oni Amiel, proprietarul agenției Amiel Tours.

Amnon Ben David, directorul general al agenției de turism Eshet, consideră că autoritățile ar trebui să nu mai subvenționeze sosirile turiștilor din țări cu o putere mică de cumpărare.

“Este frumos să spunem că au venit 4 milioane de turiști, însă trebuie să ne oprim și să vedem din ce țări merită să aducem turiști. Când subvenționăm zboruri din Montreal, Brazilia, sau Mexic, acest lucru contribuie în mare măsură la economia Israelului. Dar când subvenționăm zboruri din Ungaria, Polonia sau România, nu ne ajută. Să aduci 100.000 de turiști români nu e la fel ca atunci când aduci 100.000 de canadieni, la fel cum 100.000 de turiști polonezi nu se compară cu 100.000 de vizitatori chinezi”, spune acesta.

Potrivit șefului Eshet, un turist indian sau român nu își permite prețurile din Israel.

“Sunt oameni bogați și grupuri de oameni bogați din India care vin să viziteze, dar, totuși, cu banii plătiți aici pe o pereche de șosete își pot cumpăra un costum întreg acasă. În plus, o cină aici costă cât zece acasă. Prin urmare, în loc să aducem turiști din țările mai sărace, ca România sau India, Israelul are nevoie să investească în aducerea turiștilor din țările unde oamenii au mai multă putere de cumpărare”, a precizat acesta.

Conform unui sondaj publicat de Ministerul israelian al Turismului, un turist polonez a cheltuit, în medie, 114 dolari pe zi în Israel anul trecut. Turiștii români au cheltuit 118 dolari pe zi, în timp ce turiștii din Belarus au cheltuit 90 de dolari pe zi. În comparație, turiștii americani au cheltuit 179 dolari pe zi, turiștii chinezi – 230 de dolari pe zi, iar turiștii mexicani – 260 dolari pe zi.

“E timpul să nu ne mai entuziasmăm în privința stabilirii de recorduri legate de numărul vizitatorilor și să începem să înțelegem ce înseamnă aceste cifre, deoarece statisticile pot fi înșelătoare. Mulți dintre turiștii care aterizează pe Ben-Gurion își petrec întreg timpul în teritoriile palestiniene, în timp ce alții se cazează prin Airbnb, ceea ce nu înseamnă automat că plătesc taxe, așa că nu aduc niciun fel de venituri statului”, a comentat și Danny Lipman, unul dintre proprietarii lanțului de hoteluri Atlas Hotels.